
Govor predsednice Republike Slovenije Nataše Pirc Musar
na slovesnosti ob 140-letnici Centra biotehnike in turizma – Grm 

Novo mesto, 13. oktobra 2026



									Velja govorjena beseda.



Spoštovana direktorica centra biotehnike in turizma – Grm Novo mesto, gospa Mojca Špec Potočar,
spoštovani župani in podžupan Novega mesta,
spoštovane dijakinje in dijaki,
spoštovane učiteljice in učitelji,
spoštovani zaposleni in prijatelji centra biotehnike in turizma.

140 let je dolga pot. V tem času se je svet temeljito spremenil. Spreminjali so se način življenja, gospodarstvo, tehnologija in tudi znanje, ki ga je vse več. Toda nekatere stvari ostajajo temeljne. Med njimi je nekaj tako vsakdanjega, da na to včasih pozabimo: človek potrebuje hrano. Zato je 140-letna zgodba Grma tudi zgodba o zemlji, hrani, znanju in odgovornosti. Je zgodba generacij, ki so razumele, da prihodnosti ni mogoče graditi brez znanja in da znanje dobi svojo pravo vrednost, ko ga znamo uporabiti za življenje in v dobro vseh.

Danes, ko govorimo o novih tehnologijah in velikih razvojnih prebojih, je prehranska varnost postala tudi vprašanje odpornosti in varnosti države.

Na drugem Predsedničinem forumu o prehranski suverenosti smo poudarili, da je hrana strateška dobrina. Podnebne spremembe, naravne nesreče, konflikti in ranljivost globalnih dobavnih verig nas opominjajo, kako pomembni so lastno znanje, domača pridelava ter sposobnost, da si zagotovimo kakovostno in varno hrano.

Lokalna pridelava in predelava hrane zato nista le gospodarsko vprašanje. Sta tudi vprašanje naše odpornosti in prihodnosti. Prav zato ima izobraževanje, ki ga ponuja center Grm, posebno vrednost. Kmetijska šola in biotehniška gimnazija mlade pripravljata na področja, ki bodo za prihodnost Slovenije vse pomembnejša – na odgovorno ravnanje z zemljo in naravnimi viri, pridelavo hrane, varovanje narave ter povezovanje znanja in sodobnih tehnologij.

Center Grm s svojim razvojem kaže, kako pomembno je povezovanje različnih področij. Kmetijstvo daje hrano, biotehnika odpira nova znanja in rešitve, gostinstvo ji daje novo vrednost, turizem pa jo povezuje z ljudmi in svetom. Država potrebuje izobraževanje, ki povezuje teorijo in prakso, tradicijo in inovacije. Tradicionalno znanje ni znanje preteklosti, če ga znamo povezati z inovacijami prihodnosti.

Drage dijakinje in dijaki,

pred vami so novi izzivi in priložnosti. Potrebovali boste znanje, pa tudi radovednost, ustvarjalnost in odgovornost. Znanje svojega časa boste morali znati uporabiti ustvarjalno in odgovorno, hkrati pa ohraniti spoštovanje do narave, skrb za skupnost, kakovost hrane in dostojanstvo človeka.
Ob 140-letnici iskreno čestitam vsem generacijam, ki so soustvarjale zgodbo od začetkov kmetijske šole v Slapu pri Vipavi do današnjega centra biotehnike in turizma Grm Novo mesto. 

Ob tem velikem jubileju čestitam tudi ob 65-letnici izobraževanja na področju gostinstva in turizma ter 25-letnici višjega strokovnega izobraževanja, ki sta pomembno prispevali k razvoju in širjenju vašega poslanstva.

Hvala.

Clovekovo dostojanstvo v nas, dostojanstvo za vse, dostojanstvo okolju, ki nas obdaja.

